മുളയം പാലം സാമൂഹ്യ വിരുദ്ധരുടെ കേന്ദ്രമായി മാറുന്നു വെഞ്ഞാറമൂട്: സാമൂഹ്യവിരുദ്ധ ശല്യവും അപകടങ്ങളാലും പൊറുതിമുട്ടി മൂളയം പാലം. വെഞ്ഞാറമൂട് പാറയ്ക്കല് മൂളയം പാലത്തിന് സമീപത്തെ തെരുവ് വിളക്കുകള് കത്താതായതോടെയും, സമീപ പ്രദേശങ്ങള് കാടുകയറിയതോടെയുമാണ് ഇവിടെ സാമൂഹ്യവിരുദ്ധരുടെ കേന്ദ്രമായി മാറിയത്. വെളിച്ചം തെളിക്കാന് മടിക്കുന്ന അധികാരികളും വെളിച്ചം കെടുത്തുന്ന സാമൂഹ്യവിരുദ്ധരുമാണ് ഇവിടെ പ്രശ്നങ്ങള്ക്ക് കാരണമെന്ന് നാട്ടുകാര് ആരോപിക്കുന്നു. ഇക്കഴിഞ്ഞ ദിവസം രാത്രി മുളയം അന്സിലില് ഫറോക്ക് 59, വെഞ്ഞാറമൂട്ടിലെ ഒരു ടെക്സ്റ്റൈല് ജീവനക്കാരനായ അരുണ് പ്രകാശ് 26 എന്നിവര് സഞ്ചരിച്ച ഇരുചക്ര വാഹനത്തെ ഓട്ടോറിക്ഷയില് സഞ്ചരിച്ച മദ്യപസംഘം ഇടിച്ചുവീഴ്ത്തി കടന്നുകളഞ്ഞിരുന്നു. പാലത്തിനടിയില് ഒരുസംഘം സാമൂഹ്യവിരുദ്ധര് മദ്യപാനവും ചൂതാട്ടവും ലഹരി വില്പനയും തകര്ക്കുന്നതായി നാട്ടുകാര് പരാതിയുമായി പൊലീസിനെ സമീപിച്ചെങ്കിലും ഫലമുണ്ടായിട്ടില്ല. പാലത്തിലും സമീപപ്രദേശങ്ങളിലും തെരുവുവിളക്കുകള് കത്തിക്കാത്തതും പടര്ന്നുപന്തലിച്ച കാടും പടലും വെട്ടി വൃത്തിയാക്കാത്തതും സാമൂഹ്യവിരുദ്ധ ശല്യത്തിനും മാലിന്യ നിക്ഷേപത്തിനും കാരണമാകുന്നു. ഇതിന് അടിയന്തരമായി അധികൃതര് പരിഹാരം കാണണമെന്നാണ് നാട്ടുകാരുടെ ആവശ്യം.